РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/108-19

25. април 2019. године

Б е о г р а д

ЗАПИСНИК

СА 65. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 25. АПРИЛА 2019. ГОДИНЕ

Седница је почела у 13,00 часова.

 Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, др Дарко Лакетић, Верољуб Матић, др Драгана Баришић, Ђорђе Милићевић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Горан Николић, заменик Душице Стојковић и Јелена Мијатовић, заменик Марка Зељуга.

Седници нису присуствовали чланови Одбора: Душица Стојковић, Марко Зељуг, проф. др Војислав Шешељ, Немања Шаровић, Бранка Стаменковић, Горан Ћирић, Ненад Константиновић и Ненад Чанак.

Седници су, на позив председника Одбора, присуствовали и Драган Сикимић, директор Агенције за борбу против корупције и Наташа Божић, в.д. шефа Канцеларије директора.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине због неопходности да се размотре и донесу акта из предложеног дневног реда.

 На предлог председника, Одбор је једногласно утврдио следећи

 Д н е в н и р е д:

- усвајање записника са 64. седнице Одбора –

1. Разматрање захтева Агенције за борбу против корупције за давање сагласности за заснивање радног односа са новим лицима (21 Број: 112-2761/18-3 од 24. априла 2019. године);
2. Разматрање захтева Зорана Драгишића, народног посланика, за давање сагласности за обављање другог посла (21 Број: 02-1500/19 од 17. априла 2019. године);
3. Разматрање предлога генералног секретара Народне скупштине за доношење решења о наставку рада на положају помоћника генералног секретара Народне скупштине (03 Број: 112-1412/19 од 1. априла 2019. године).

Пре преласка на рад по утврђеном дневном реду, Одбор је једногласно, без примедаба, усвојио записник са 64. седнице Одбора.

**Прва тачка дневног реда**: Разматрање захтева Агенције за борбу против корупције за давање сагласности за заснивање радног односа са новим лицима

Председник Одбора је упознао чланове и заменике чланова Одбора да је Агенција за борбу против корупције, у складу са чланом 6. став 3. Закона о изменама и допунама Закона о буџетском систему, затражила сагласност за заснивање радног односа са новим лицима.

У наставку седнице, Драган Сикимић, директор Агенције за борбу против корупције, образложио је поднети захтев, истакавши да потреба за додатним запошљавањем 49 нових извршилаца произилази из обавезе спровођења надлежности Агенције које су прописане Законом о Агенцији за борбу против корупције, Законом о финансирању политичких активности, Законом о лобирању, као и законом о спречавању корупције чије се доношење очекује у најскорије време.

Дискусије није било.

На предлог председника, Одбор је једногласно усвојио Закључак о давању сагласности Агенцији за борбу против корупције за запошљавање 49 нових лица из поднетог захтева.

**Друга тачка дневног реда**: Разматрање захтева Зорана Драгишића, народног посланика, за давање сагласности за обављање другог посла

Председник Одбора упознао је чланове и заменике Одбора да је народни посланик Зоран Дргишић поднео захтев за давање мишљења да уз вршење функције народног посланика обавља и посао члана Интерног одбора ревизора НИС ПЕТРОЛ ЕООД Бугарска, по основу уговора о делу који је доставио уз захтев и напоменуо да Зоран Драгишић није на сталном раду у Скупштини.

Дискусије није било.

На предлог председника, Одбор је једногласно дао позитивно мишљење народном посланику Зорану Драгишићу да уз вршење функције народног посланика обавља посао члана Интерног одбора ревизора НИС ПЕТРОЛ ЕООД Бугарска, по основу уговора о делу.

**Трећа тачка дневног реда**: Разматрање предлога генералног секретара Народне скупштине за доношење решења о наставку рада на положају помоћника генералног секретара Народне скупштине.

Поводом ове тачке дневног реда није било дискусије.

На предлог председника, Одбор је једногласно донео решење за Радослава Вујовића о наставку рада на положају помоћника генералног секретара Народне скупштине - руководилац Сектора за законодавство, до истека рока на који је постављен.

 Одбор је, на предлог председника, једногласно донео решење за Марину Шуковић, о наставку рада на положају помоћника генералног секретара Народне скупштине - руководилац Сектора за опште послове, до истека рока на који је постављена.

На предлог председника, Одбор је једногласно донео решење за Дарија Кукоља, о наставку рада на положају помоћника генералног секретара Народне скупштине - Сектор за оперативно-техничке послове и информационе технологије, до истека рока на који је постављен.

Седница је завршена у 13,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић